  Виталий Пронин Кун Кенешын нюлэсэн герӟаськем законодательстволэн тырмымтэосыз сярысь вераськизы Кун Думаысь инкуазь узырлыкъёсъя, ваньбуръя но музъем кусыпъёсъя комитетлэн кивалтӥсез Николай Николаев, Кун Кенешлэн Тӧроез Алексей Прасолов, Правительстволэн Тӧроез Ярослав Семёнов но депутатъёс. Тэлез поттыны капчигес луозФото: А. СнигирёваМа лэсьтэмын ни та удысын? Туэысен нюлэсысь нокыӵе документъёстэк валёжникез поттыны лэземын. Та сяна, кылем арын шаерамы ортчем нюлэс форумын Санкт-Петербургысь Товарно-сырьевой биржаен огкыл кутэмын вал. Солы луыса нюлэсэз поттыны но пулэсь лэсьтэм вузъёсты палэнэ пайдаёгес вузаны луонлык кылдӥз. Кун Кенешысь Гурт удысъя, музъем кусыпъёсъя но инкуазез утёнъя комиссиен кивалтӥсь Владимир Варламов пусйиз, кыӵе воштӥськонъёс кулэ нюлэс хозяйствоез азинтон понна. Со ӵектӥз нюлэсэн вырись оскымон ужбергатӥсьёслы – кин, тэлез корам сяна, сое утён но мерттон сярысь сюлмаське – нюлэсъёсты арендае нимысьтыз торгъёстэк висъяны. Со сяна, депутатъёс дэмлазы нюлэсъёсын будӥсь узырлыкез - губи, мульы, емыш, турын-куар бичанэз, муш вордонэз, пӧйшуранэз но тэльын ял каронэз чаклась закон кутыны. Со юрттоз, пе, гурт удысэз, сиён-юон поттонэз, промышленностез, фармацевтикаез азинтыны. Пыдлось гуртъёсын улӥсьёс понна, нялтас, ужан интыос кылдозы, уждун тыриськоз. Огшоры калык юртъер котыраз лэсьтӥськонлы кор дасяны, пу вайыны шугъяське, шуизы депутатъёс. Тросаз учыръёсы гурт калыклы участокъёс гуртлэсь кыдёкын сётӥсько, угось котырысь нюлэс арендае ужбергатӥсьёслы сётэмын луэ, нош палэнысь пу вайыны дуно усе. Кун Кенешлэн Тӧроезлэн воштӥсез Владимир Невоструев та пумысен ӵектӥз, валёжникез сямен, калык куасьмем писпуосты но нокыӵе шугъяськонъёстэк вайыны мед быгатысал, пе. Озьы ик ӵектэмын нюлэскын будӥсь емышез, турын-куарез, губиез басьтӥсь кооперациез азинтыны. Ужрад дыръя чузъяськем малпанъёс, дэмланъёс Россиысь Правительствое но Нюлэс хозяйствоя федеральной агентствое вуттэмын луозы, шуиз Николай Николаев. Сергей Захаров  